REGOLAMENT TAL-KUMMISSJONI (KE) Nru 428/2008
tat-8 ta’ Mejju 2008
li jistabbilixxi ċ-ċentri ta’ l-intervent għaċ-ċereali
(Verżjoni kodifikata)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1784/2003 tad-29 ta’ Settembru 2003, dwar l-organizzazzjoni komuni tas-suq taċ-ċereali (1), u b’mod partikolari l-Artikolu 6 tiegħu,
Billi:
(1)
Ir-Regolament tal-Kummissjoni (KEE) Nru 2273/93 tat-28 ta’ Lulju 1993 li jistabbilixxi ċ-ċentri ta’ l-intervent għaċ-ċereali (2) ġie emendat kemm-il darba (3) b’mod sostanzjali. Għal iktar ċarezza u razzjonalità, l-imsemmi Regolament għandu jiġi kkodifikat.
(2)
Sabiex ikun assigurat li s-sistema ta’ l-intervent taħdem sewwa, l-għażla taċ-ċentri tal-intervent għandha tkun ibbażata fuq il-lokalità ġeografika u l-faċilitajiet għall-ħażna li jkunu jippermettu l-ġbir u l-bejgħ ta’ kwantitajiet sostanzjali ta’ ċereali.
(3)
Il-miżuri li hemm provvediment dwarhom f’dan ir-Regolament huma konformi ma’ l-opinjoni tal-Kumitat ta’ Ġestjoni għaċ-Ċereali,
ADOTTAT DAN IR-REGOLAMENT:
Artikolu 1
Iċ-ċentri ta’ l-intervent li għandhom jiġu magħżula permezz ta’ l-Artikolu 6 tar-Regolament (KE) Nru 1784/2003 għandhom jilħqu waħda minn dawn il-kondizzjonijiet:
(a)
il-pożizzjoni f’reġjuni li jkollhom produzzjoni apprezzabbli ta’ ċereali li tiskorri sostanzjalment id-domanda lokali jew regolari jew ta’ kultant, waqt li jitqiesu l-istrutturi ta’ l-agrikultura u tas-suq f’dak ir-reġjun;
(b)
l-eżistenza ta’ faċilitajiet sostanzjali għall-ħażna;
(ċ)
l-importanza speċjali bħala suq għall-oġġetti minn ġewwa u minbarra l-Komunità.
Artikolu 2
1. Miċ-ċentri li qegħdin fir-reġjuni tat-tip imsemmija fl-Artikolu 1(a), għandhom jiġu kkunsidrati biss dawk li għandhom:
(a)
faċilitajiet tal-ħażna b’tagħmir tekniku li jippermetti l-wasla, l-immaniġġjar u l-ħatt ta’ kwantitajiet kbar biżżejjed ta’ ċereali b'mod kontinwu;
(b)
rotot favorevoli għat-trasport għall-wasla, u aktar importanti, għall-bejgħ taċ-ċereali.
2. Miċ-ċentri li jissodisfaw il-kondizzjonijiet imsemmija fl-Artikolu 1punti (b) jew (ċ), jiġu kkunsidrati dawk biss li jkollhom il-faċilitajiet għall-ħażna, it-tagħmir tekniku u l-pożizzjoni ġeografika vantaġġuża li tippermetti t-tlaqqigħ u, iżjed importanti, il-bejgħ ta’ kwantitajiet omoġenji sostanzjali ta’ ċereali.
Artikolu 3
Ir-Regolament (KEE) Nru 2273/93 hu mħassar.
Referenzi għar-Regolament li ġie mħassar għandhom jinftiehmu bħala referenzi għal dan ir-Regolament u għandhom jinqraw skond it-tabella ta’ korrelazzjoni fl-Anness III.
Artikolu 4
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 8 ta’ Mejju 2008.